แนะวิธีดูแล ป้องกัน ผู้สูงอายุใน 4 อาการโรคฮิตที่พบบ่อยช่วงฤดูหนาว
นายแพทย์ขวัญชัย วิศิษฐานนท์ รองอธิบดีกรมการแพทย์แผนไทยและการแพทย์ทางเลือก กล่าวว่า ในช่วงอากาศเปลี่ยนแปลง ผู้สูงอายุควรได้รับการใส่ใจเป็นพิเศษ โดยเฉพาะช่วงอากาศหนาวจะพบผู้สูงอายุมักประสบปัญหา 4 กลุ่มอาการ ใหญ่ๆ คือ  อาการที่เกิดจากระบบทางเดินหายใจ เช่น ไข้หวัด ไอ เจ็บคอ และโควิด-19 ดังนั้นหากผู้สูงวัยมีอาการไอ เป็นไข้ แนะนำให้ใช้ฟ้าทะลายโจร บรรเทาอาการไข้ ไอ เจ็บคอ โดยใช้ชนิดแคปซูล ขนาด 500 มิลลิกรัม ครั้งละ 3 แคปซูล หรือสารสกัดจากฟ้าทะลายโจรรับประทาน ครั้งละ 1 แคปซูล วันละ 4 ครั้ง หรือกินตามคำแนะนำของฉลากกำกับยา แต่ห้ามใช้ในสตรีมีครรภ์และให้นมบุตร ผู้ที่แพ้ฟ้าทะลายโจร และในผู้ที่มีอาการเจ็บคอ เนื่องจากติดเชื้อแบคทีเรียเกิดอาการรุนแรง อาการที่เกี่ยวโรคทางผิวหนัง แห้ง แตก อักเสบ เป็นผื่นคัน เนื่องจากผิวขาดความชุ่มชื้น ควรบำรุงด้วยผลิตภัณฑ์จากว่านหางจระเข้ แตงกวา มะเขือเทศ น้ำมันมะพร้าว อาการโรคระบบไหลเวียนโลหิต ต้องระวังพิเศษในผู้สูงอายุที่มีภาวะโรคหลอดเลือดหัวใจ ไขมันในเลือดสูง ความดันโลหิตสูง เบาหวาน หัวใจ ต้องปฏิบัติตนตามแพทย์สั่งและสามารถรับประทานอาหารที่เหมาะสม เช่น ปลา ไข่ ผักผลไม้ รวมถึงสมุนไพรบางชนิดที่มีฤทธิ์ขับปัสสาวะ เช่น กระเจี๊ยบแดง บัวบก ใบเตย ตะไคร้ ผู้สูงอายุที่มีโรคไขมันในเลือดสูง แนะนำสมุนไพรใกล้ตัวที่ควรหาได้ติดครัวคือ กระเทียม ช่วยลดระดับไขมันที่ไม่ดี ลดระดับไตรกลีเซอไรด์ในเลือดและลดความเสี่ยงของการเป็นโรคหลอดเลือดหัวใจ อาการปวดข้อ ปวดเข่า รักษาได้ด้วยศาสตร์การแพทย์แผนไทยถือเป็นทางเลือก ด้วยการนวดเฉพาะจุด แล้วประคบสมุนไพรหรือใช้ยาพอกเข่า เสริมประสิทธิภาพการนวดเพื่อลดอาการอักเสบและลดอาการปวด แต่ต้องระวังไม่ให้ลูกประคบร้อนเกินไป ห้ามประคบบริเวณที่มีบาดแผล และห้ามประคบเมื่อเกิดอาการเฉียบพลัน สำหรับอาหารบำรุงข้อและกระดูก ได้แก่ อาหารจำพวกธัญพืช เมล็ดถั่ว เมล็ดงา ผักใบเขียว นม ปลาเล็กปลาน้อย และควรออกกำลังกายเป็นประจำ เพื่อเป็นการเพิ่มความแข็งแรงของข้อเข่าด้วย  หากผู้สูงอายุท่านใดสนใจเกี่ยวกับข้อมูลการดูแลสุขภาพ หรือข้อมูลสมุนไพร สามารถสอบถามรายละเอียดได้ที่ กรมการแพทย์แผนไทยและการแพทย์ทางเลือก โทร 0 2149 5678